《和元乐教授南轩》
宋代·洪朋

南纪瘴疠剧，风土异中州。炎凉倏忽变，仲夏飒如秋。

丈人东海来，税驾此迟留。气候感若此，何用写我忧。

泮水多时暇，南轩景物幽。方塘绿萍乱，佳树蝉声稠。

曲肱梧阴美，玩此日月流。觞至聊共倾，此外亦焉求。

丈夫功名志，天机不我谋。愿言快心意，身世真悠悠。

作者简介：宋洪州南昌人，字龟父。黄庭坚甥。两举进士不第，终身布衣。工诗，庭坚称其笔力扛鼎，与弟洪刍、洪炎、洪羽俱有才名，号四洪。年仅三十八而卒。有《洪龟父集》。